Man vir selfoon doodgeslaanDie huis op die kleinhoewe buite Cullinan waar ‘n man in die vroeë oggendure vermoor is (12 April 2017). Foto: Verskaf Konst. Connie Moganedi, woordvoerder van die polisie, het gesê die voorval het omstreeks 00:15 op die Jakkalsdans-kleinhoewe gebeur. Volgens Moganedi het die 58-jarige man en sy 53-jarige vriendin geslaap toe voetstappe buite die huis hulle wakker gemaak het. Die volgende oomblik het hulle glas hoor breek en het ŉ man in hul slaapkamer verskyn. “Die vrou kon vinnig by ŉ venster uitklim en het na ŉ nabygeleë kleinhoewe gehardloop waar sy hulp gekry en die polisie ontbied het,” het Moganedi gesê. “Met die polisie se aankoms op die toneel het hulle die man se liggaam in die badkamer op die vloer aangetref met ŉ oop wond aan sy kop.” Dit is nog nie duidelik waarmee die man doodgeslaan is nie. Moganedi het gesê slegs die man se Nokia-selfoon is gesteel. Die polisie se forensiese ondersoekspan het Woensdagoggend steeds die toneel vir leidrade gefynkam. ŉ Saak van moord en huisbraak word ondersoek. Niemand is nog in hegtenis geneem nie. Mense met meer inligting word versoek om ao. July Maseko by 012 734 0751 of 082 696 7667 te bel.